Joni Immonen, 33, hakkasi jo yläkoululaisena rahapelejä velaksi – ”Alkoholiriippuvainen ei voi juoda päivässä sataa kossupulloa, peliriippuvainen voi pelata vaikka kymppitonnin”

Rahapelaaminen myytiin aikanaan suomalaisille kansalaisvelvollisuutena. Nyt Suomessa arvioidaan olevan yli 100 000 ongelmapelaajaa. Pelikoneet on usein sijoitettu arkisiin paikkoihin, mikä tekee pelaamisen hallitsemisen vaikeaksi.

Huittislainen Joni Immonen joutui hetkellisesti asunnottomaksi kuusi vuotta sitten. Hän oli velkaantunut pahasti rahapeleissä.

”Se hetki oli rajakohta, jolloin pohdin jopa oman käden ratkaisua”, Immonen kertoo.

”Päätin, että perkele, minä olen ollut aina elämänhaluinen, mutta tilanteeni ei voi jatkua tällä tavalla. Onneksi sain tuekseni elämänmuutokseen kaikista hölmöilyistäni huolimatta pari hyvää kaveria ja perheeni.”